Foto's: Die mooiste toilet in die wêreld | Maroela Media
Foto's: Die mooiste toilet in die wêreld
Ureddplassen (Foto: Nasjonale turistveger)
Noorweë het sopas die wêreld se mooiste kleinhuisie in die wêreld oopgemaak.
Ureddplassen is op die spits van 'n fjord aan die weskus van die land geleë. Dit is 'n "golf-vorm"-toilet met 'n manjifieke uitsig oor die wye, oop Noorweegse See en die sneeubedekte berge van die Lofotveggen op die horison.
Besoekers kan ook na die strand toe stap en op een van die trappe gaan sit – waar die geraas van motors heeltemal in die agtergrond verdwyn, verduidelik Nasjonale turistveger, die toerismeraad vir die Noorweegse Helgelandskysten, waar die gerief geleë is. "In Mei kan jy ook die lieflike voëlgesang van die berg se kant af hoor. Ureddplassen is 'n plek vir 'n kort breek, 'n rusplek en 'n piekniek – of selfs die lang nagte met die middernagson of Noordelike Ligte (Aurora Borealis)."
Ureddplassen is ook 'n gedenkteken en 'n monument is opgerig ter nagedagtenis van 42 persone wat gesterf het toe die duikboot "Uredd" ("Vreesloos") 'n myn in Fugløyfjorden getref het tydens die Tweede Wêreldoorlog. Die duikboot was op pad na Bodø met agente van die Linge Kompanjie om 'n sabotasie-operasie uit te voer teen die myne.
Die gerief, geleë op die Fv17-pad, het verlede jaar 'n opknapping van meer as R23 miljoen ondergaan, en is ontwerp deur Oslo-argitekte Marit Justine Haugen en Dan Zohar.
Helgelandskysten is die langste van die 18 geklassifiseerde skilderagtige roetes in Noorweë en strek van Holm in die suide, oor die Arktiese Sirkel, en noord na Bodø. Jy moet ook ses veerbootvaarte onderneem om die roete te voltooi.